《春日杂兴十五首 其八》
宋代·华镇

虚怀湛秋水，拳石枕寒沙。上栽九节蒲，依倚复攲斜。

寄怀曲几九，发秀终年嘉。细根散苍髯，巨柢蟠青蛇。

玉篦莹故叶，剑铓长新芽。融怡谢阳光，滋泽非露华。

洁贞宛相适，吹嘘曾不赊。乃知元气游，吻合大道涯。

生生无间断，在在均迩遐。阴骘有异禀，朗应无尔差。

故兹灵药材，见重长年家。宁如溱洧赠，复异洛阳花。

臭腐荐高腴，夭冶扬芬葩。栽培剧彫楮，徂谢迅飞霞。

韶光瞬息移，不得延豪奢。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。